Source: http://www.personaliuudised.ee/uudised/2016/09/12/tooandjate-kommentaarid-ametiuhingute-ettepanekutele-toolepingu-seaduse-muutmiseks
Timestamp: 2017-10-23 11:24:42+00:00

Document:
Tööandjate kommentaarid ametiühingute ettepanekutele töölepingu seaduse muutmiseks - Personaliuudised
Eesti Tööandjate Keskliit leiab pärast liikmetega konsulteerimist ja analüüsimist, et Eesti Ametiühingute Keskliidu soovitatud töölepingu seaduse (TLS) muudatused ei ole vajalikud, kuna esitatud ettepanekud on kehtivas seadusandluses juba täidetud või ei täida seatud eesmärki.
Tööandjate kommentaarid konkreetsete ettepanekute kaupa on järgmised:
1. EAKL ettepanek täiendada TLS § 28 lõike 2 loetelu punktiga 14 sõnastuses „hoiduma töötaja vääritust kohtlemisest, sh töökiusamisest ning mitte lubama töötaja vääritut kohtlemist teistel töötajatel või kolmandatel isikutel”.
Tööandjal on üldiselt keeruline takistada kolmandate isikute, näiteks agressiivsete klientide toime pandavat kiusliku iseloomuga käitumist. Tööandja saab teha omalt poolt pingutusi, et kolmandad isikud ei kohtleks töötajat vääritult, kuid selle keelamine ei ole reaalselt võimalik. Näiteks ei saa tööandja keelata halvas tujus kliendil kassapidajale kriitilist märkust tegemast.
Paljud ettevõtted on käsitlenud kollektiivis töökiusamise teemat töökorralduse reeglites või eraldiseisvalt kehtestatud võrdse kohtlemise või eetilise käitumise põhimõtetes.
2. EAKL ettepanek täiendada TLS § 88 lg 3 kolmanda lausega „Hoiatus kehtib maksimaalselt kuus kuud arvates selle tegemisest.”.
Töölepingu ülesütlemise vaidluse korral hindab töövaidlusorgan igal konkreetsel juhul eraldi, kas töötaja varasemat hoiatamist tuleb arvestada ülesütlemisel või mitte. Juhul, kui üldse TLS-is kehtestatakse hoiatuse kehtivuse tähtaeg, siis oleks põhjendatud tähtaeg vähemalt 12 kuud, mida tööandjal on õigus soovi korral lühendada.
3. EAKL ettepanek lisada TLS § 94 uus lõige 4 sõnastuses „Kui töötajat esindama valinud töötajad või ametiühing ei ole nõus töötajate esindaja töölepingu ülesütlemisega, peab tööandja pöörduma töötajate esindaja töölepingu ülesütlemiseks individuaalse töövaidluse lahendamise seaduse korras kohtusse või töövaidluskomisjoni. Juhul, kui kohus või töövaidluskomisjon loeb töötajate või ametiühingu arvamusega mittearvestamise õiguspäraseks, on tööandjal õigus töötajate esindaja tööleping lõpetada kohtu või töövaidluskomisjoni otsuse tegemise päevast.” ning ettepanek lisada TLS § 94 uus lõige 4 sõnastuses: „Töötajate esindaja käesoleva paragrahvi tähenduses on ka tööandja töötaja, kes on tööandja juures tegutseva ametiühingu liige.”.
Lisaks eeltoodule ei ole hetkel seisukohta, kas kohus või töövaidluskomisjon on valmis endale võtma EAKL pakutavat rolli. Tuleks mõelda ka, kas töövaidluskomisjon või kohus on üldse pädev organ, kes suudab hinnata tööandja majanduslikku seisu, tööandja inimressursiga kaasnevaid valikuid ning langetada sisuliselt pädevaid otsuseid töösuhte jätkumise või lõpetamise osas tööandja asemel.
4. EAKL ettepanek muuta TLS § 95 lõige 2 kolmandat lauset ja sõnastada see järgmiselt: „Ülesütlemist peab põhjendama ülesütlemisavalduses.” . Lisama peaks TLS § 95 lg 3, mille kohaselt „põhjendamata ülesütlemisavaldus on tühine”.
5. EAKL ettepanek täiendada TLS § 100 lõige 1 ja sõnastada see järgmiselt: „Töölepingu ülesütlemisel koondamise ja töövõime vähenemisel terviseseisundi tõttu maksab tööandja töötajale hüvitist töötaja ühe kuu keskmise töötasu ulatuses.”.
Oleme arvamusel, et ettepanekus toodud kohustuse lisandumine teeks tööandjad ettevaatlikuks vanema generatsiooni või vähenenud töövõimega inimese tööle võtmisel. Paljude krooniliste haiguste (nt sclerosis multiplex, reumatoidartriit, fibromüalgia, diabeet jpt) kulgemine on ettearvamatu, mistõttu võib täiendava väljamineku risk tööandja jaoks realiseeruda igal ajahetkel.
Lisaks märgime, et paljud tööandjad maksavad praegu juba vabatahtlikult oma töötajatele ettepanekus toodud tingimustel hüvitist.
6. EAKL ettepanek muuta TLS § 105 lõige 1 järgmiselt: „Kohtule peab hagi või töövaidluskomisjonile avalduse ülesütlemise tühisuse tuvastamiseks esitama 30 kalendripäeva jooksul arvates töölepingu lõppemise päevast.”.
7. EAKL ettepanek arutada teemal, kas peaks reguleerima TLS-s töötajate õiguse nõuda tööandjalt hüvitist tööandja poolt TLS § 28 rikkumise korral.
URL: http://www.personaliuudised.ee/uudised/2016/09/12/tooandjate-kommentaarid-ametiuhingute-ettepanekutele-toolepingu-seaduse-muutmiseks

References: § 28
 § 88
 § 94
 kohus 
 § 94
 kohus 
 kohus 
 § 95
 § 95
 § 100
 § 105
 § 28